Sagåsen og Stueåsen naturreservat

Sagåsen og Stueåsen naturreservat ligger på vestsiden av Mingevannet ved Sætre i Sarpsborg kommune. Den sørlige delen ble vernet i 2019 som Sagåsen naturreservat. Året etter ble også Stueåsen nordenfor vernet, og områdene bundet sammen gjennom den mellomliggende lia ned mot Mingevannet øst for Sætre gård. Høyden over havet er fra 24 meter over havet ved Mingevannet til vel 130 meter over havet på åsene. Berggrunnen er i hovedsak gneis, til dels med noe løsmasser av marine sedimenter over. På åsene er det mye bart fjell, stedvis med noe morenemasser. Vegetasjonen er variert, fra fattig og tørr furuskog på kollene med lav bonitet, til frodig vegetasjon særlig langs bekkekløfta helt sør i området, og langs kantene mot kulturmarka. Verneformålet er å bevare en eldre, lavereliggende skog med stort innslag av eik og osp. Dessuten er bekkekløfta en naturtype det er lite av i Østfold. Både vegetasjon og dyreliv i reservatet er fredet mot skade og ødeleggelse, og det er ikke tillatt å gjøre tiltak som kan endre naturmiljøet. Videre er motorferdsel forbudt, og sykkel og hest kan bare brukes på angitte stier. Bålbrenning med tørrkvist fra bakken er tillatt i samsvar med andre bestemmelser. Referanser